ಸೂಟ್‍ಕೇಸ್‍ನಲ್ಲಿ ಶವ – ಪುತ್ರಿಯೇ ತಂದೆಯನ್ನು ಕತ್ತರಿಸಿ ನದಿಗೆ ಎಸೆದ್ಳು

– ಪೊಲೀಸರಿಗೆ ಸುಳಿವು ನೀಡಿದ ಸ್ವೆಟರ್

ಮುಂಬೈ: ಇತ್ತೀಚಿಗೆ ಮುಂಬೈನ ಮಹೀಮ್ ಬೀಚ್‍ನಲ್ಲಿ ಸೂಟ್‍ಕೇಸ್‍ನಲ್ಲಿ ಕತ್ತರಿಸಿದ ಮನುಷ್ಯನ ಅಂಗಗಳು ಸಿಕ್ಕಿದ್ದವು. ಈ ಪ್ರಕರಣದ ಬೆನ್ನತ್ತಿ ಹೊರಟ ಪೊಲೀಸರಿಗೆ ದತ್ತುಪುತ್ರಿಯೇ ತಂದೆಯನ್ನು ಕೊಂದು ಎಸೆದಿದ್ದಾಳೆ ಎಂಬ ಅಘಾತಕಾರಿ ವಿಷಯ ಗೊತ್ತಾಗಿದೆ

ಡಿಸೆಂಬರ್ 2 ರಂದು ಮಹೀಮ್ ಬೀಚ್‍ನ ಮಖ್ದೂಮ್ ಷಾ ಬಾಬಾ ದರ್ಗಾದ ಹಿಂಬದಿಯಲ್ಲಿ ದಾರಿಹೋಕರಿಗೆ ಕಪ್ಪಬಣ್ಣದ ಸೂಟ್‍ಕೇಸ್ ಕಾಣಿಸಿತ್ತು. ಅದರಲ್ಲಿ ಮನುಷ್ಯನ ಅಂಗಗಳು ಇರುವುದನ್ನು ಕಂಡ ಅವರು ಪೊಲೀಸರಿಗೆ ಮಾಹಿತಿ ನೀಡಿದ್ದರು. ದಾರಿಹೋಕರ ಮಾಹಿತಿಯಂತೆ ಪೊಲೀಸರು ಸ್ಥಳಕ್ಕೆ ಬಂದು ನೋಡಿದಾಗ ಸೂಟ್‍ಕೇಸ್‍ನಲ್ಲಿ ಕತ್ತರಿಸಿದ ಮಾನವನ ಕಾಲು ಮತ್ತು ಕೈ ಹಾಗೂ ಅವನ ಖಾಸಗಿ ಅಂಗ ಸಿಕ್ಕಿತ್ತು.

ಈ ಪ್ರಕರಣವನ್ನು ಕೈಗೆತ್ತಿಕೊಂಡು ತನಿಖೆ ಆರಂಭ ಮಾಡಿದ ಪೊಲೀಸರಿಗೆ ಸೂಟ್‍ಕೇಸ್‍ನಲ್ಲಿ ಇದ್ದ ಅಂಗಗಳು ಬೆನೆಟ್ ರೀಬೆಲ್ಲೊ (59) ಅವರದ್ದು ಎಂದು ತಿಳಿದು ಬಂದಿದೆ. ಆತನ ದತ್ತುಪುತ್ರಿಯೇ ಬೆನೆಟ್ ಅವರನ್ನು ಗೆಳೆಯನ ಜೊತೆ ಸೇರಿಕೊಂಡು ಕೊಲೆ ಮಾಡಿ ನಂತರ ಮೃತ ದೇಹವನ್ನು ಕತ್ತರಿಸಿ ನದಿಗೆ ಎಸೆದಿದ್ದಾಳೆ ಎಂದು ತಿಳಿದು ಬಂದಿದೆ.

ಸ್ವೆಟರ್ ನೀಡಿದ ಸುಳಿವು
ಪ್ರಕರಣದ ತನಿಖೆ ಆರಂಭಿಸಿದ ಮಹೀಮ್ ಪೊಲೀಸ್ ಠಾಣೆಯ ಪೊಲೀಸರಿಗೆ ಶವ ಸಿಕ್ಕ ಸೂಟ್‍ಕೇಸ್‍ನಲ್ಲಿ ಎರಡು ಶರ್ಟ್, ಸ್ವೆಟರ್ ಮತ್ತು ಪ್ಯಾಂಟ್ ಸಿಕ್ಕಿತ್ತು. ಇಲ್ಲಿ ಸಿಕ್ಕ ಸ್ವೆಟರ್ ಮೇಲೆ ಪಶ್ಚಿಮ ಕುರ್ಲಾದ ಬೆಲ್ಗಾಮಿ ರಸ್ತೆಯಲ್ಲಿರುವ ಅಲ್ಮೋಸ್ ಮೆನ್ಸ್ ವೇರ್ ಅಂಗಡಿಯ ಗುರುತು ಸಿಕ್ಕಿತ್ತು. ಈ ಅಂಗಡಿಯ ಜಾಡನ್ನು ಹಿಡಿದ ಹೊರಟ ಪೊಲೀಸರಿಗೆ ಈ ಅಂಗಡಿಯಲ್ಲಿ ಇದನ್ನು ಖರೀದಿಸಿದವರು ಬೆನೆಟ್ ಎಂಬ ವ್ಯಕ್ತಿ ಎಂದು ತಿಳಿದು ಬಂದಿತ್ತು.

ಈ ಹೆಸರನ್ನು ಫೇಸ್‍ಬುಕ್ ನಲ್ಲಿ ಹುಡುಕಿದಾಗ ಇದೇ ಸ್ವೆಟರ್ ಹಾಕಿಕೊಂಡು ಬೆನೆಟ್ ರೀಬೆಲ್ಲೊ ಎಂಬವರು ಫೋಟೋ ಹಾಕಿದ್ದನ್ನು ಪೊಲೀಸರು ಕಂಡುಹಿಡಿದ್ದಿದ್ದರು. ಫೇಸ್‍ಬುಕ್‍ಗೆ ನೀಡಿದ ವಿಳಾಸವನ್ನು ತಿಳಿದುಕೊಂಡು ಅವರ ಮನೆ ಬಳಿ ಹೋದಾಗ ಅಲ್ಲಿ ಅವರ ಮನೆ ಲಾಕ್ ಆಗಿತ್ತು. ನಂತರ ನಾವು ಅಕ್ಕಪಕ್ಕದ ಮನೆಯವರನ್ನು ವಿಚಾರಿಸಿದಾಗ ಈ ಮನೆಯಲ್ಲಿ ಬೆನೆಟ್ ತನ್ನ 19 ವರ್ಷದ ದತ್ತು ಪುತ್ರಿಯೊಂದಿಗೆ ವಾಸವಿದ್ದರು ಎಂದು ಹೇಳಿದರು ಎಂದು ಪೊಲೀಸ್ ಅಧಿಕಾರಿಗಳು ಹೇಳಿದ್ದಾರೆ.

ಆಗ ರಿಯಾ ಬೆನೆಟ್ ರೀಬೆಲ್ಲೊ ಎಂದೂ ಕರೆಯಲ್ಪಡುವ ಬೆನೆಟ್ ಅವರ ದತ್ತು ಮಗಳು ಆರಾಧ್ಯ ಜಿತೇಂದ್ರ ಪಾಟೀಲ್ ಅವರನ್ನು ಠಾಣೆಗೆ ಕರೆತಂದು ವಿಚಾರಣೆ ಮಾಡಿದಾಗ, ಮೊದಲಿಗೆ ನಮ್ಮ ತಂದೆ ಕೆನಾಡಗೆ ಹೋಗಿದ್ದಾರೆ ಎಂದು ಹೇಳಿದ್ದಾಳೆ. ನಂತರ ಅವರು ನನ್ನನ್ನು ಲೈಂಗಿಕವಾಗಿ ಹಿಂಸಿಸುತ್ತಿದ್ದರು. ಹಾಗಾಗಿ ನಾನು ಮತ್ತು ನನ್ನ ಗೆಳೆಯ ಸೇರಿಕೊಂಡು ಕೊಲೆ ಮಾಡಿದ್ದೇವೆ ಎಂದು ಒಪ್ಪಿಕೊಂಡಿದ್ದಾಳೆ.

ನವೆಂಬರ್ 26 ರಂದು ನಾನು ಮೊದಲು ಅವರನ್ನು ಕೋಲಿನಿಂದ ಹೊಡೆದು ಹತ್ಯೆ ಮಾಡಿದೆ ನಂತರ ಸಾಂತಾ ಕ್ರೊಜ್ ಅಲ್ಲಿ ಇರುವ ನಮ್ಮ ಮನೆಯಲ್ಲಿ ಮೂರು ದಿನ ಮೃತ ದೇಹವನ್ನು ಇಟ್ಟಿಕೊಂಡಿದ್ದೆವು. ಅಮೇಲೆ ನನ್ನ ಗೆಳೆಯನ ಸಹಾಯದಿಂದ ದೇಹನ್ನು ಕತ್ತರಿಸಿ ಸೂಟ್‍ಕೇಸ್‍ಗೆ ತುಂಬಿ ವಕೋಲಾದಲ್ಲಿ ಮಿಥಿ ನದಿಗೆ ಎಸೆದು ಬಂದಿದ್ದವು ಎಂದು ಹೇಳಿದ್ದಾಳೆ.

ಮಿಥಿ ನದಿಯಲ್ಲಿ ಎಸೆಯಲಾದ ಸೂಟ್‍ಕೇಸ್ ನಂತರ ಬಂದು ಮಹೀಮ್ ಬೀಚ್‍ನಲ್ಲಿ ಸಿಕ್ಕಿದೆ. ಈಗ ದತ್ತುಪುತ್ರಿ ಮತ್ತು ಆಕೆಯ ಗೆಳೆಯನನ್ನು ಅರೆಸ್ಟ್ ಮಾಡಿರುವ ಪೊಲೀಸರು ಹೆಚ್ಚಿನ ತನಿಖೆ ಮಾಡುತ್ತಿದ್ದಾರೆ.